Carcaixent comença a “Viure el Nadal” este cap de setmana
10 de Diciembre de 2019

Carcaixent

Teatre, tallers de fotografia mòbil o una Matinal Solidària són alguns dels atractius de “Carcaixent viu el Nadal”, la cinquena edició de la campanya de Nadal que organitza l’Ajuntament de Carcaixent en coordinació amb diverses entitats i associacions locals. Estes activitats completen la intensa programació de Nadal que ha preparat el Comerç de Carcaixent en col·laboració amb la Regidoria de Comerç.

La programació inclourà al voltant de 30 activitats gratuïtes a la ciutat des d’este mateix cap de setmana fins el dia de Reis, on la cavalcada posarà punt i final a un ampli ventall de propostes per a tots els públics. Entre elles s’inclouen activitats que ja tenen molta acceptació com la Matinal Solidària que tindrà lloc este dissabte o la ruta guiada pels betlems participants en el concurs, però  també de noves iniciatives com un taller per a fer fotografies originals en el mòbil o una festa tecnològica de 10 hores de durada amb campionats de videojocs i jocs de taula.

Una de les novetats d’este Nadal és la recuperació per part del Grup de Ball Les Folies de Carcaixent de la Festa dels Folls, festivitat molt estesa per diverses localitats europees i valencianes que va desaparèixer a principis del segle passat. Així, el dia 29 de desembre, a partir de les 18:00 hores, una cavalcada satírica i humorística recorrerà els carrers de la localitat per arreplegar les cartes dels xiquets i les xiquetes per als Reis Mags.

Estes activitats complementen la programació de Nadal que ha preparat el comerç de Carcaixent en col·laboració amb la Regidoria de Comerç i que començaran este divendres amb la Festa Encesa del Nadal, que va ser ajornada el darrer dijous a causa de la pluja. A les 17:30 hores, des de l’Avinguda Germanies, començarà una espectacular cavalcada d’éssers de llum que desfilarà per tots els eixos comercials de la localitat. Els establiments participants estaran decorats amb 1.000 ciris i oferiran degustacions de mistela i dolços durant tota la vesprada. En finalitzar, es dispararà un castell de focs artificials i es procedirà a l’encesa de llums que decoraran els carrers de Carcaixent durant les festes nadalenques.

Per a la resta de dies hi han preparades festes de dinamització en cadascun dels eixos comercials de la localitat, Mercat (14 i 23 de desembre), Germanies (20 de desembre), Vidal Canet (21 de desembre, matí), Julià Ribera (21 desembre, vesprada), Ramón y Cajal (27 de desembre) on s’han preparat propostes diferents en amb tallers, animació infantil, música en directe, degustacions entre moltes altres coses més.

Paco Salom, alcalde de Carcaixent, ha posat de relleu que l’objectiu tant d’esta campanya com l’organitzada pel comerç és dinamitzar l’oci i l’activitat comercial de Carcaixent “les veïnes i veïns han de percebre la seua ciutat com un lloc on poder passar i compartir temps d’oci de qualitat en estes dates tan assenyalades, però també on poder realitzar les seues compres”. També ha volgut apuntar que la campanya és de nou fruit de treball de diverses regidories com Comerç, Joventut o Festes, «que han donat com a resultat més de 40 propostes, pràcticament totes gratuïtes, que ens van a fer sentir Carcaixent com la ciutat viva i dinàmica que és». A la pàgina web de l’Ajuntament de Carcaixent podeu consultar la programació completa.